钦定古今图书集成/理学汇编/文学典/第115卷 > 陈仁锡
## 钦定古今图书集成/理学汇编/文学典/第115卷 > 陈仁锡

按《明外史》本传：“仁锡，字明卿，长洲人。父允坚，进士，历
知诸暨、崇德二县。仁锡年十九，举万历二十五年乡
试。闻武进钱一本善《易》，往师之，得其指要。久不第，益
究心经史之学，多所论著。天启二年，以殿试第三人
授翰林编修。时第一为文震孟，亦老成宿学，海内咸
庆得人。明年丁内艰，庐墓次。服阕，起故官，寻直经筵”，
典诰敕。魏忠贤冒边功，矫旨锡上公爵，给世券。仁锡
当视草，持不可。其党以威劫之，毅然曰：“世自有视草
者，何必我？”忠贤闻之怒。不数日，里人孙文豸以诵《步
天歌》见捕，坐妖言锻炼成狱，词连仁锡及震孟，罪将
不测。有密救者，得削籍归。崇祯改元，召复故官，旋进
右中允，署国子司业事，再直经筵。每进讲，多指陈时
弊。以预修神、光二朝《实录》，进右谕德，乞假归。越三年，
即家起南京国子祭酒。甫拜命，得疾卒。福王时，赠詹
事，谥“文庄。”仁锡讲求经济，有志天下事。性好学，喜著
书。一时阁中博洽者鲜其俦云。